**การขนส่งระบบรางในนครวาติกัน** ประกอบด้วยทางรถไฟสายวาติกัน (อิตาลี: *Ferrovia Vaticana*) ที่มีความยาว 300 เมตร สำหรับขนส่งผู้โดยสารและสินค้าที่สถานีรถไฟนครวาติกัน (อิตาลี: *Stazione Città del Vaticano*) ซึ่งเป็นสถานีรถไฟเพียงแห่งเดียวในนครรัฐวาติกัน และถือเป็นชาติที่มีการขนส่งระบบรางที่สั้นที่สุดในโลก เส้นทางสายนี้เชื่อมเข้ากับทางรถไฟของอิตาลีโดยได้รับการรับรองจากสนธิสัญญาลาเตรันเมื่อปี ค.ศ. 1929 ทางรถไฟและตัวสถานีถูกสร้างขึ้นในรัชสมัยของสมเด็จพระสันตะปาปาปิอุสที่ 11 เพื่อความสะดวกในการขนส่งสินค้าและผู้คนจากอิตาลีเข้าสู่ภายในนครวาติกัน

ปัจจุบันทางรถไฟสายนี้จะบริการขนส่งสินค้าขาเข้าเป็นส่วนใหญ่ มีขนส่งผู้โดยสารเข้ามาเป็นครั้งคราว ซึ่งโดยมากมักจะมาในรูปแบบเชิงสัญลักษณ์หรือเชิงพิธีการเสียมากกว่า

ประวัติ
-------

แต่เดิมทางรถไฟไม่ได้รับการอนุญาตให้ก่อสร้างในเขตนครรัฐวาติกัน ปรากฏในรัชกาลสมเด็จพระสันตะปาปาเกรกอรีที่ 16 มีพระราชวินิจฉัยมิให้ก่อสร้างทางรถไฟ และทรงกล่าวว่า "รางรถไฟคือทางของนรกภูมิ" (ฝรั่งเศส: *chemin de fer, chemin d'enfer*) หลังสิ้นรัชกาลเก่า สมเด็จพระสันตะปาปาปิอุสที่ 9 จึงดำรงตำแหน่งประมุขแห่งคริสตจักรสืบมา พระองค์เริ่มก่อสร้างเส้นทางรถไฟจากโบโลญญาไปอังโกนา แต่ถูกกองทัพของราชอาณาจักรซาร์ดิเนียยึดครองในปี ค.ศ. 1861 ก่อนที่จะสร้างทางรถไฟสำเร็จ

ในรัชสมัยของสมเด็จพระสันตะปาปาปิอุสที่ 11 มีการก่อสร้างเส้นทางรถไฟและสถานีรถไฟในเขตนครรัฐวาติกันเชื่อมต่อกับเส้นทางรถไฟของประเทศอิตาลีตามสนธิสัญญาลาเตรันเมื่อวันที่ 11 กุมภาพันธ์ ค.ศ. 1929 โดยกระทรวงโยธาธิการของราชอาณาจักรอิตาลีเป็นผู้ดำเนินการก่อสร้างเมื่อวันที่ 3 เมษายน ค.ศ. 1929 โดยยกมูนดินให้สูงขึ้น 38 เมตรจากระดับน้ำทะเลเท่ากับระดับความสูงของสถานีรถไฟโรมาซันปีเอโตรของประเทศอิตาลี หลังจากนั้นจึงได้ก่อสร้างสะพานทอดไปยังเขตแดนของวาติกันโดยรัฐบาลอิตาลีออกใช้จ่ายให้ ส่วนเงินที่ใช้ในการก่อสร้างสถานีรถไฟนครวาติกันคือทุนที่ได้รับตามข้อตกลงในสนธิสัญญา จำนวน 750 ล้านลีราอิตาลี โดยตัวสถานีสร้างตั้งแต่ปี ค.ศ. 1929–1933

มีรถจักรไอน้ำเข้าไปวาติกันครั้งแรกเมื่อเดือนมีนาคม ค.ศ. 1932 ก่อนจะมีพิธีเปิดสถานีรถไฟนครวาติกันอย่างเป็นทางการเมื่อวันที่ 2 ตุลาคม ค.ศ. 1934 โดยการรถไฟแห่งประเทศอิตาลีได้ให้ประโยชน์ในกิจการรถไฟสายนี้ให้แก่สันตะสำนักสำหรับใช้ประโยชน์ร่วมกันระหว่างสองประเทศเมื่อวันที่ 12 กันยายน ค.ศ. 1934 กระทั่งเดือนตุลาคมปีเดียวกัน กระทรวงโยธาธิการจึงได้ส่งมอบเส้นทางรถไฟที่สมบูรณ์แก่การรถไฟแห่งประเทศอิตาลีและสันตะสำนัก

สถานีรถไฟ
---------

**สถานีรถไฟนครวาติกัน** (อิตาลี: *Stazione Città del Vaticano*) เป็นสถานีรถไฟเพียงแห่งเดียวในทางรถไฟสายวาติกัน ตั้งอยู่ห่างจากประตูข้ามพรมแดนวาติกัน-อิตาลีราว 20 เมตร ออกแบบโดยจูเซปเป โมโม เริ่มก่อสร้างเมื่อวันที่ 3 เมษายน ค.ศ. 1929 ก่อนเปิดให้บริการในปี ค.ศ. 1933 ตัวอาคารมีขนาด 61 x 21.5 เมตร สร้างด้วยหินอ่อนสีขาว ตรงกลางมีความสูง 16.85 เมตร และด้านข้าง 5.95 เมตร เฮนรี วอลลัม มอร์ตัน นักเขียนชาวอังกฤษ อธิบายลักษณะของตัวอาคารไว้ว่า "เหมือนธนาคารบาร์คลีส์สาขาลอนดอน"

ปัจจุบันส่วนหนึ่งของอาคารยังใช้เป็นสถานีรับ-ส่งผู้โดยสารและสินค้า ส่วนหนึ่งถูกดัดแปลงเป็นพิพิธภัณฑ์กษาปณ์และตราไปรษณียากร และอีกส่วนถูกดัดแปลงเป็นห้างสรรพสินค้าปลอดภาษีเปิดบริการเฉพาะบุคคลที่มีสัญชาติวาติกันและนักการทูตเท่านั้น

ระเบียงภาพ
----------

* สถานีรถไฟนครวาติกันสถานีรถไฟนครวาติกัน
* ประตูข้ามพรมแดน เมื่อมองจากฝั่งอิตาลีเข้าไปวาติกันประตูข้ามพรมแดน เมื่อมองจากฝั่งอิตาลีเข้าไปวาติกัน
* อุโมงค์รถไฟของวาติกัน ภายในมีแป้นปะทะอุโมงค์รถไฟของวาติกัน ภายในมีแป้นปะทะ
* สินค้าขาเข้าที่ลำเลียงโดยรถไฟสินค้าขาเข้าที่ลำเลียงโดยรถไฟ

อ้างอิง
-------

1. 1 2  Korn, Frank J. 2000. *A Catholic's Guide to Rome: Discovering the Soul of the Eternal City*. Paulist Press. ISBN 0-8091-3926-X. p. 49.
2. ↑  Walsh, Michael J. 2005. *Roman Catholicism: The Basics*. Routledge. ISBN 0-415-26380-8. p. 95.
3. ↑  Garwood, Duncan. 2006. *Rome*. Lonely Planet. ISBN 1-74059-710-9. p. 141.
4. ↑  Pollard, John. 2005. *Money and the Rise of the Modern Papacy*. ISBN 0-521-81204-6. p. 29.
5. ↑  Prusak, Bernard P. 2004. *The Church Unfinished: Ecclesiology Through the Centuries*. Paulist Press. ISBN 0-8091-4286-4. p. 271.
6. 1 2 3 4 5  Holy See Press Office. 28 January 2001. Trans. Glyn Williams. "The Vatican City State Railway."
7. ↑  Reese, Thomas J. 1996. *Inside the Vatican: The Politics and Organization of the Catholic Church*. Harvard University Press. ISBN 0-674-93261-7. p. 203.
8. ↑  Infos about the station on www.vatican.va (อิตาลี)
9. ↑  Infos about the building on www.vatican.va (อิตาลี)
10. ↑  Vatican Tax-Free Department Store Busy This Season

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ การขนส่งระบบรางในนครวาติกัน
* วิกิมีเดียคอมมอนส์มีสื่อเกี่ยวกับ สถานีรถไฟนครวาติกัน
* (อิตาลี) ข้อมูลของทางรถไฟสายวาติกัน